Publication: Magyar Közlöny
Issue: MK-1998-2 (Year: 1998, Number: 2)
Era: 1990-2004
Section: 1. A Magyar Nemzeti Bank az 1991. évi LX. törvény
Paragraph Index: 714

b) A bankjegy előoldala többszínű, széléig kifutó alapnyomattal és háromszínű képnyomattal készült, amelynek összhatása barna. Az írisszerűen nyomtatott alapnyomatok a bal oldalon található vízjelmező körül sötét és világos okkersárga, a szövegtükör körül kék és világosbarna, a bankjegy jobb oldalán sárga és világosbarna színhatásúak. A bankjegy alsó, felső, illetve jobb oldalán található szegélyek hullámvonalas mintáiban mikroírással „KÉTEZER FORINT” ismétlődő felirat látható. Az alapnyomat jobb felső részén az átnézőjel előoldali eleme található. A képnyomat része a vízjelmező fölött lévő, tagolt formájú sárgásbarna színű rozetta, amelynek ellipszis rajzolatú részében található a rejtett kép, amelyen megfelelő helyzetben az „MNB” felirat látható. A szövegtükörben: „2000 KÉTEZER FORINT MAGYAR NEMZETI BANK” feliratok Surányi Szapáry György Bodnár névaláírások „ELNÖK ALELNÖK ALELNÖK BUDAPEST 1998” feliratok, valamint a büntető záradék szövege: „A BANKJEGYHAMISÍTÁST A TÖRVÉNY BÜN- TETI!” olvasható. A névaláírások mellett balra található a Magyar Köztársaság címere. A szövegtükör képnyomati elemeinek színe vörösesbarna. A képnyomat jobb oldali részén Bethlen Gábor arcképe, balra fölötte „BETHLEN GÁBOR” felirat, jobbra alatta „2000” értékjelzés látható. E képnyomat elemeinek színe barna. A bankjegy piros színű sorszáma két helyen — a bal oldalon a vízjelmező alatt vízszintesen, valamint a jobb oldalon az arckép mellett függőlegesen elhelyezve — található. A sorszám két betűből és hét számjegyből áll. A szövegtükör és a vízjelmező között a bankjegy rövidebb oldalával párhuzamosan hologramhatású fémcsík található. Ezen a ráeső fénytől függően, ismétlődő elemként a határozott rajzolatú „MNB” felirat, illetve a finomabb rajzolatú köztársasági címer látható. A fémcsík bal oldalán ismétlődő — kisméretű számmal írt — „2000” értékjelzés található. A bankjegy előoldalának képe:

Source: https://magyarkozlony.hu/hivatalos-lapok/3095830e5a2717b6fef4d87fd6b8f37ac033eb29/dokumentumok/cbdef739fc236a1e74e45c3e21c623f1622875f4/letoltes